Statele Unite(SUA) "vor continua" să paraşuteze ajutor umanitar în Fâşia Gaza, a afirmat marţi un purtător de cuvânt al Consiliului de Securitate Naţională al Casei Albe, în timp ce Hamas solicită încetarea acestor operaţiuni după mai multe cazuri de înec şi busculade mortale, notează AFP, preluat de agerpres.ro.
"Paraşutările de ajutoare sunt una dintre numeroasele modalităţi pe care le folosim pentru a furniza ajutorul de care palestinienii din Fâşia Gaza au atât de disperat nevoie şi vom continua să facem acest lucru", "acţionând neobosit, în acelaşi timp, pentru a spori sosirea asistenţei umanitare pe uscat", a spus acest purtător de cuvânt.
De asemenea, Casa Albă lucrează la crearea unui coridor maritim care să sporească intrarea ajutoarelor, a amintit el.
Mişcarea islamistă palestiniană a anunţat marţi că 18 persoane au murit, dintre care 12 prin înec, în timp ce încercau să recupereze alimente paraşutate deasupra teritoriului, devastat de război şi unde bântuie foametea.
"Să fie clar: Hamas a început acest război şi a refuzat să accepte un acord privind eliberarea de ostatici care să permită o creştere a asistenţei umanitare", a spus purtătorul de cuvânt.
ONU se teme de o foamete generalizată în teritoriul asediat de Israel, în special în nord, care este greu accesibil, unde trăiesc în prezent aproximativ 300.000 de persoane.
În faţa urgenţei umanitare, mai multe ţări au decis să diversifice rutele de livrare a ajutoarelor către populaţie, prin paraşutare sau un coridor maritim dinspre Cipru.